AARHUS: Sent søndag aften blev en 23-årig ekspedient udsat for et voldsomt røveri på Q8-tanken på Fredensvang Runddel i Viby.

En ukendt person kom klokken 23.26 ind på tankstationen og truede ekspedienten verbalt og med en køkkenkniv til at låse døren og slukke lyset. Gerningsmanden tvang så ekspedienten til at tømme kasseapparatet for penge, inden han tvang vedkommende ud i baglokalet.

Her begyndte manden at fylde flere sorte affaldssække med cigaretter, og gerningsmanden beordrede derefter den 23-årige ansatte til at lægge sig ned på gulvet. Her blev vedkommende bundet på fødder og hænder med gaffertape, inden gerningsmanden forlod butikken gennem bagdøren og flygtede i ukendt retning.

Kort efter kunne ekspedienten vriste sig fri og få trykket på overfaldsalarmen, fremgår det af Østjyllands Politis døgnrapport.